# Reema Juffali

Reema Juffali, en ocasions citada com Reema Al Juffali o Reema Al-Juffali (àrab: ريما الجفالي, Rīmā al-Juffālī) (Jiddah, 18 de gener de 1992), és una automobilista de l'Aràbia Saudita que competeix a l'International GT Open amb el seu propi equip, Theeba Motorsport. És la primera dona saudita pilot, la primera que ha competit al seu país i també la primera saudita en guanyar una cursa internacional de motor.
El 2022, va ser nomenada com una de les 100 dones de la BBC, una llista de 100 dones inspiradores i influents de tot el món.

## Joventut

Juffali va néixer i es va criar a Jiddah. De petita, es va interessar pels cotxes i els esports, tot i que el país prohibia estrictament que les dones conduïssin en aquella època. Va completar la seva educació primària a la British International School of Jeddah. Juffali va cursar els seus estudis superiors en Relacions internacionals en la Universitat Northeastern, titulant-se el 2010.

## Carrera esportiva

L'octubre de 2010, després de graduar-se, Juffali va obtenir el carnet de conduir als EUA. Va obtenir la seva llicència de carreres el setembre de 2017, després que la lluita feminista a l'Arabia Saudita aconseguís aixecar la prohibició que impedia conduir a les dones. La seva cursa de debut com a pilot professional va arribar l'octubre de 2018 i va aconseguir la seva primera victòria tot just dos mesos després.
L'abril de 2019, Juffali va representar l'Aràbia Saudita en el Campionat Britànic de F4 a Brands Hatch, la seva primera aparició en aquest campionat. El 22 de novembre de 2019, es va convertir en la primera dona saudita en disputar una competició internacional de curses a l'Aràbia Saudita, participant en la primera ronda del Jaguar I-Pace eTrophy 2019-20, com a pilot convidada. La cursa es va celebrar en el circuit urbà de Riad. També va córrer en el Campionat dels Emirats Àrabs Units de Fórmula 4 de 2020 i en el Campionat GB3 de 2021. L'organització del Gran Premi de l'Aràbia Saudita del 2021 (el primer que es corria al país), va designar Reema com a una de les seves ambaixadores.
L'any 2022, Juffali va fundar el seu propi equip de competició, Theeba Motorsport. Aquest facilitarà l'accés i la participació de l'Aràbia Saudita en els esports de motor, mitjançant la creació d'una sèrie de programes educatius de pràctiques. L'equip competeix a la classe Pro-Am de l'International GT Open i té la intenció de convertir-se en el primer equip saudí en participar de les 24 Hores de Le Mans. La pilot va declarar que el seu objectiu per la temporada de 2023 era afiançar-se en la GT i treballar per poder disputar la temporada completa (10 curses), que la duria a circuits històrics com Monza, Spa-Francorchamps, Nürburgring o Montmeló.

### Registre anual en competicions internacionals

| Temporada | Competició | Equip | Curses | Victòries | Poles | Voltes ràpides | Pòdiums | Punts | Posició |
| 2018–19 | MRF Challenge Formula 2000 Championship | MRF Racing | 5 | 0 | 0 | 0 | 0 | 2 | 16a |
| 2019 | F4 British Championship | Double R Racing | 30 | 0 | 0 | 0 | 0 | 20 | 13a |
| 2019 | Formula 4 UAE Championship - Trophy Round | Dragon Racing | 2 | 0 | 0 | 0 | 0 | 0 | - |
| 2019–20 | Jaguar I-Pace eTrophy | Jaguar VIP Car | 2 | 0 | 0 | 0 | 0 | 0 | - |
| 2020 | Formula 4 UAE Championship | Dragon Racing | 19 | 0 | 0 | 0 | 0 | 80 | 8a |
| 2020 | F4 British Championship | Argenti Motorsport | 26 | 0 | 0 | 0 | 0 | 27 | 13a |
| 2021 | GB3 Championship | Douglas Motorsport | 21 | 0 | 0 | 0 | 0 | 90 | 18a |
| 2022 | 24H GT Series - GT3 Am | SPS Automotive Performance | 1 | 0 | 0 | 0 | 1 | 25 | - |
| 2022 | GT World Challenge Europe Endurance Cup | SPS Automotive Performance | 1 | 0 | 0 | 0 | 0 | 0 | - |
| 2022 | International GT Open PRO-AM | Theeba Motorsport | 10 | 4 | 1 | 0 | 6 | 57 | 2a |

## Premis i reconeixements

El 2022, Juffali va ser inclosa per la cadena britànica BBC en la llista 100 Women una llista de dones inspiradores i influents arreu del món, juntament amb la cantant Billie Eilish; la primera dama d'Ucraïna, Olena Zelenska, o l'actriu Priyanka Chopra.

## Referències

* ↑ «Reema Al Juffali — breaking barriers» (en Indian English). The Hindu, 10-02-2019. Arxivat de l'original el 2020-01-09. ISSN: 0971-751X [Consulta: 25 gener 2023].
* ↑ «Reema Al Juffali - Ambassador of the Sean Edwards Foundation» (en anglès). Sean Edwards Foundation. Arxivat de l'original el 2020-01-09. [Consulta: 2 desembre 2019].
* 1 2 «Reema Juffali». rj-racing.com. Arxivat de l'original el 2020-01-10. [Consulta: 2 desembre 2019].
* ↑ «Meet Saudi Arabia's First Female Racer: Reema Juffali» (en anglès). Harper's BAZAAR Arabia. Arxivat de l'original el 2019-11-13. [Consulta: 2 desembre 2019].
* ↑ «Reema Juffali interview: Taking the first step into motorsport is the most difficult» (en anglès). The National. Arxivat de l'original el 2019-03-07. [Consulta: 2 desembre 2019].
* ↑ «Reema Juffali Set To Become The First Saudi Woman To Race In An International Series Within The Kingdom» (en anglès americà). Jalopnik. Arxivat de l'original el 2019-12-19. [Consulta: 2 desembre 2019].
* ↑ «First Saudi woman driver to race car in kingdom - Reema Juffali makes history». The Economic Times. Arxivat de l'original el 2020-03-28. [Consulta: 2 desembre 2019].
* 1 2 «BBC 100 Women 2022: Who is on the list this year?». bbc.co.uk. Arxivat de l'original el 7 de desembre 2022. [Consulta: 6 desembre 2022].
* ↑ «Saudi Arabia’s first female racing driver proves childhood dreams can come true» (en anglès). Arab News, 20-11-2019. Arxivat de l'original el 2019-11-24. [Consulta: 2 desembre 2019].
* ↑ «Making history from the cockpit: Reema Juffali on becoming Saudi Arabia’s first female racing driver» (en anglès americà). news.northeastern.edu. Arxivat de l'original el 2019-09-27. [Consulta: 2 desembre 2019].
* ↑ «'My goal is to race at the top levels of motorsport': Reema Juffali, Saudi Arabia's first female professional racing driver, is creating a real buzz» (en anglès). , 13-10-2019 [Consulta: 2 desembre 2019]. Arxivat 2019-12-09 a Wayback Machine.
* ↑ Chopra, Anuj. «In first, Saudi woman to drive race car in kingdom» (en anglès americà). www.timesofisrael.com. Arxivat de l'original el 2019-12-22. [Consulta: 2 desembre 2019].
* ↑ (en anglès) , 04-04-2019 [Consulta: 2 desembre 2019]. Arxivat 2019-04-05 a Wayback Machine.
* ↑ «Saudi race driver Reema Juffali makes F4 debut» (en anglès). english.alarabiya.net. Arxivat de l'original el 2019-05-03. [Consulta: 16 abril 2019].
* ↑ «First Saudi Woman Driver To Race Car In Kingdom». NDTV.com. Arxivat de l'original el 2019-12-09. [Consulta: 2 desembre 2019].
* ↑ «Saudi driver Reema Juffali makes history as first woman to compete in Saudi Arabia» (en anglès). Arab News, 22-11-2019. Arxivat de l'original el 2019-12-11. [Consulta: 2 desembre 2019].
* ↑ «First Saudi woman driver to race car in kingdom» (en anglès). CNA. Arxivat de l'original el 2019-11-23. [Consulta: 2 desembre 2019].
* ↑ «Reema Juffali, the first Saudi female racer named F1 ambassador» (en anglès). The Siasat Daily, 01-12-2021. Arxivat de l'original el 2021-12-01. [Consulta: 26 gener 2023].
* ↑ «Introducing Theeba Motorsport». theebamotorsport.com. Arxivat de l'original el 22 de maig 2022. [Consulta: 10 juny 2022].
* ↑ «Reema Juffali & Theeba Motorsport to race in GT World Challenge Europe» (en anglès). Racers, 23-01-2023. Arxivat de l'original el 2023-01-26. [Consulta: 26 gener 2023].

## Vegeu també

* Laia Sanz
* María de Villota